Sjóvá mun gefa eigendum torfæruökutækja kost á því að vera áfram með slysatryggingu ökumanns og eigenda , þrátt fyrir að hún verði ekki lengur lögboðin frá og með 1. janúar 2020 . Um er að ræða eigendur vélsleða , fjór - og torfæruhjóla sem ekki eru ætluð til notkunar í almennri umferð . Tryggingar þessara ökutækja munu því endurnýjast óbreyttar og nýjar tryggingar verða gefnar út með slysatryggingunni innifalinni eins og verið hefur . Stærsta breytingin er hins vegar sú að eigendur þessara ökutækja hafa frá áramótum val um að kaupa þessa tryggingu og geta þeir sagt þeim upp ef þeir óska þess . Þeim verður þó áfram skylt samkvæmt lögum að kaupa ábyrgðartryggingu fyrir þessi tæki . Þeir sem kjósa að segja upp slysatryggingu ökumanns og eiganda hafa aðra valkosti til að slysatryggja sig við akstur torfæruökutækja . Sjóvá hvetur þá til þess að hafa samband til að fá upplýsingar um þá kosti og ráðleggingar um hvaða slysatrygging hentar þeim best , en miklu getur munað á iðgjöldum mismunandi slysatrygginga . Rétt er að benda á að slysatrygging í frítíma , sem er innifalin í Fjölskylduvernd , undanskilur alfarið slys af völdum skráningaskyldra ökutækja , þar með talið torfæruökutækja .